ddrg/super_eurlex huggingface dataset:
Sklep št. 626/2004/ES Evropskega parlamenta in Sveta

z dne 31. marca 2004

o spremembi Sklepa št. 508/2000/ES o uvedbi programa Kultura 2000

(Besedilo velja za EGP)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti in zlasti člena 151 Pogodbe,

ob upoštevanju predloga Komisije,

ob upoštevanju mnenja Odbora regij [1],

v skladu s postopkom, določenim v členu 251 Pogodbe [2],

ob upoštevanju naslednjega:

(1) S Sklepom št. 508/2000/ES Evropskega parlamenta in Sveta z dne 14. februarja 2000 o uvedbi programa Kultura 2000 [3] je bil vzpostavljen enoten instrument za financiranje in načrtovanje kulturnega sodelovanja v obdobju od 1. januarja 2000 do 31. decembra 2004.

(2) Pomembno je, da se v okviru izvajanja nalog Skupnosti po členu 151 Pogodbe zagotovi nadaljevanje delovanja Skupnosti na področju kulture.

(3) Zato je treba podaljšati program Kultura 2000 za nadaljnji dve leti – do 31. decembra 2006.

(4) Revizija finančnega načrta glede na širitev predvideva zvišanje zgornje meje postavke 3, ki jo mora zakonodajalec upoštevati pri podaljševanju obstoječih programov.

(5) Bistvenega pomena je, da Komisija do 31. decembra 2005 predloži poročilo s celovito in podrobno oceno programa Kultura 2000, da bi Evropski parlament in Svet lahko preučila predlog novega okvirnega programa za delovanje Skupnosti na področju kulture, ki je bil napovedan za leto 2004 in naj bi začel veljati leta 2007 –

SKLENILA:

Člen 1

Sklep št. 508/2000/ES se spremeni:

1. v prvem odstavku člena 1 se datum 31. decembra 2004 nadomesti z datumom 31. decembra 2006;

2. v prvem odstavku člena 3 se znesek 167 milijonov EUR nadomesti z zneskom 236,5 milijona EUR.

Člen 2

Ta sklep začne veljati dvajseti dan po objavi v Uradnem listu Evropske unije.

Uporablja se od 1. januarja 2005.

V Bruslju, 31. marca 2004

Za Evropski parlament

Predsednik

P. Cox

Za Svet

Predsednik

D. Roche

[1] UL C 23, 27.1.2004, str. 20.

[2] Mnenje Evropskega parlamenta z dne 16. decembra 2003 (še ni objavljeno v Uradnem listu) in Sklep Sveta z dne 8. marca 2004.

[3] UL L 63, 10.3.2000, str. 1.

--------------------------------------------------
Odločba Sveta

z dne 19. februarja 2004

o sprejetju dodatnega raziskovalnega programa, ki ga za Evropsko skupnost za atomsko energijo izvede Skupno raziskovalno središče

(2004/185/Euratom)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti za atomsko energijo in zlasti člena 7 Pogodbe,

ob upoštevanju predloga Komisije, predloženega po posvetovanju z Znanstveno-tehničnim odborom,

ob upoštevanju mnenja nadzornega sveta Skupnega raziskovalnega središča (SRS),

ob upoštevanju naslednjega:

(1) V okviru Evropskega raziskovalnega prostora je dodatni raziskovalni program, ki vključuje reaktor z visokim fluksom (HFR), eno od glavnih sredstev, ki so na razpolago v Uniji, da prispeva k varnim jedrskim tehnologijam, raziskavam materialov za termonuklearno fuzijo, osnovnim raziskavam, medicinskim raziskavam in aplikacijam v medicini ter usposabljanju na teh področjih.

(2) Finančni prispevki za ta dodatni program bodo prišli neposredno od Nizozemske in Francije –

SPREJEL NASLEDNJO ODLOČBO:

Člen 1

Sprejme se dodatni raziskovalni program o obratovanju HFR, v nadaljnjem besedilu "program", s cilji iz Priloge I za obdobje treh let, ki se začne 1. januarja 2004.

Člen 2

Ocenjeni finančni prispevki, potrebni za izvedbo programa, znašajo okrog 30,6 milijonov EUR. Razdelitev teh prispevkov je v Prilogi II. Vključuje zagotavljanje razgradnje reaktorja.

Člen 3

Komisija je odgovorna za izvajanje programa in se v ta namen obrne na službe SRS. O izvajanju programa mora biti obveščen nadzorni svet SRS.

Člen 4

Komisija vsako leto pred 15. junijem Evropskemu parlamentu, Svetu in Evropskemu ekonomsko-socialnemu odboru predloži poročilo o izvajanju te odločbe.

Člen 5

Ta odločba je naslovljena na države članice.

V Bruslju, 19. februarja 2004

Za Svet

Predsednik

M. McDowell

--------------------------------------------------

PRILOGA I

ZNANSTVENI IN TEHNIČNI CILJI

Cilji programa so predvsem:

1. Zagotoviti obratovanje HFR za več kakor 250 dni na leto, da se zagotovi razpoložljivost nevtronov za poskuse.

2. Omogočiti racionalno rabo tega reaktorja v skladu s potrebami raziskovalnih institucij, ki potrebujejo podporo HFR na področjih, kakršna so: izboljšanje varnosti obstoječih jedrskih reaktorjev, zdravje, vključno z razvojem medicinskih izotopov za odgovore na vprašanja medicinskih raziskav in preskušanja medicinskih terapevtskih tehnik, fuzija, osnovne raziskave in usposabljanje ter ravnanje z odpadki, vključno z možnostjo razvoja jedrskega goriva, namenjenega odstranitvi plutonija za izdelavo orožja.

--------------------------------------------------

PRILOGA II

RAZDELITEV PRISPEVKOV

Prispevki za program bodo prišli od Nizozemske in Francije.

Razdelitev prispevkov je naslednja:

Nizozemska: 29,75 milijonov EUR

Francija: 0,90 milijona EUR

Skupaj 30,65 milijonov EUR

--------------------------------------------------
Odločba Komisije

z dne 18. februarja 2004

o določanju okvirne razdelitve finančnih sredstev med državami članicami za leto 2004 iz Tobačnega sklada Skupnosti za financiranje ukrepov iz členov 13 in 14 Uredbe (ES) št. 2182/2002

(notificirano pod dokumentarno številko K (2004) 493)

(2004/148/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 2075/92 z dne 30. junija 1992 o skupni ureditvi trga za surovi tobak [1] in zlasti člena 14(a) Uredbe,

ob upoštevanju naslednjega:

(1) člena 13 in 14 Uredbe Komisije (ES) št. 2182/2002 z dne 6. decembra 2002 o določitvi podrobnih pravil za uporabo Uredbe Sveta (EGS) št. 2075/92 glede Tobačnega sklada Skupnosti [2] predvidevata ukrepe za spodbujanje prehoda od proizvodnje tobaka. Te ukrepe naj bi financiral Tobačni sklad Skupnosti, ustanovljen s členom 13 Uredbe (EGS) št. 2075/92.

(2) Skupni znesek, ki je na voljo Tobačnemu skladu Skupnosti v letu 2004, je 28,8 milijonov evrov, od katerih je treba 50 % uporabiti za financiranje posebnih ukrepov, ki naj pridelovalcem tobaka pomagajo pri prehodu na druge poljščine ali druge gospodarske dejavnosti, ki ustvarjajo zaposlitev, in za financiranje s tem povezanih študij.

(3) Treba je torej določiti okvirno razdelitev razpoložljivega zneska med zadevnimi državami članicami v skladu s členom 17(2) Uredbe (ES) št. 2182/2002.

(4) Ukrepi, predvideni s to odločbo, so v skladu z mnenjem Upravljalnega odbora za tobak –

SPREJELA NASLEDNJO ODLOČBO:

Člen 1

Okvirna razdelitev financiranja ukrepov iz členov 13 in 14 Uredbe (ES) št. 2182/2002 iz Tobačnega sklada Skupnosti med države članice za leto 2004 se določi v Prilogi.

Člen 2

Ta odločba je naslovljena na države članice.

V Bruslju, 18. februarja 2004

Za Komisijo

Franc Fischler

Član Komisije

[1] UL L 215, 30.7.1992, str. 70. Uredba, kakor je bila nazadnje spremenjena z Uredbo (ES) št. 2319/2003 (UL L 345, 31.12.2003, str. 17).

[2] UL L 331, 7.12.2002, str. 16.

--------------------------------------------------

PRILOGA

Okvirna razdelitev financiranja ukrepov iz členov 13 in 14 Uredbe (ES) št. 2182/2002 iz Tobačnega sklada Skupnosti med države članice za leto 2004

( v evrih) |

Država članica | Okvirna razdelitev |

Osnova | 90 % količin, nepreklicno odkupljenih po kvotah | desetodstotni prag nacionalnega jamstva |

Vrednost | Vrednost |

Italija | 11362565 | 538446 |

Grčija | 748442 | 529755 |

Španija | 0 | 180009 |

Portugalska | 263284 | 25481 |

Francija | 0 | 109443 |

Nemčija | 0 | 48512 |

Belgija | 324762 | 6346 |

Avstrija | 260947 | 2008 |

Skupaj | 12960000 | 1440000 |

--------------------------------------------------
Odločba Komisije

z dne 29. januarja 2004

o spremembi Odločbe 96/333/ES o zdravstvenem spričevalu za školjke, iglokožce, plaščarje in morske polže iz tretjih držav, ki niso zajeti v posebni odločbi

(notificirano pod dokumentarno številko K(2004) 146)

(Besedilo velja za EGP)

(2004/119/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/492/EGS dne 15. julija 1991 o zdravstvenih pogojih za proizvodnjo in dajanje [1] na trg živih školjk in zlasti člena 9 Direktive,

ob upoštevanju naslednjega:

(1) Odločba Komisije 96/333/ES z dne 3. maja 1996 o zdravstvenih spričevalih za školjke, iglokožce, plaščarje in morske polže iz tretjih držav, ki niso zajeti v posebni odločbi [2], se uporablja do 31. decembra 2003.

(2) Odločba Komisije 97/20/ES [3] uvaja seznam tretjih držav, ki izpolnjujejo pogoje enakovrednosti za proizvodnjo in dajanje na trg školjk, iglokožcev, plaščarjev in morskih polžev. Del II navedenega seznama vsebuje tretje države, ki bi lahko bile predmet začasne odločbe na podlagi Odločbe Sveta 95/408/ES [4].

(3) V skladu z Odločbo 95/408/ES se seznam držav uporablja do 31. decembra 2005. Datum veljavnosti Odločbe 96/333/ES bi bilo treba spremeniti, da bi ga uskladili z datumom veljavnosti začasnega seznama.

(4) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO ODLOČBO:

Člen 1

V členu 5 Odločbe 96/333/ES se "do 31. decembra 2003" nadomesti z "do 31. decembra 2005".

Člen 2

Ta odločba je naslovljena na države članice.

V Bruslju, 29. januarja 2004

Za Komisijo

David Byrne

Član Komisije

[1] UL L 268, 24.9.1991, str. 1. Direktiva, kakor je bila nazadnje spremenjena z Uredbo (ES) št. 806/2003 (UL L 122, 16.5.2003, str. 1).

[2] UL L 127, 25.5.1996, str. 33. Odločba, kakor je bila nazadnje spremenjena z Odločbo 2001/65/ES (UL L 22, 24.1.2001, str. 38).

[3] UL L 6, 10.1.1997, str. 46. Odločba, kakor je bila nazadnje spremenjena z Odločbo 2002/469/ES (UL L 163, 21.6.2002, str. 16).

[4] UL L 243, 11.1.1995, str. 17. Odločba, kakor je bila nazadnje spremenjena z Odločbo 2003/912/ES (UL L 345, 31.12.2003, str. 112).

--------------------------------------------------
Sklep Sveta

z dne 6. maja 2003

o določitvi Evropske prestolnice kulture 2006

(2003/399/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Sklepa št. 1419/1999/ES Evropskega parlamenta in Sveta z dne 25. maja 1999 o vzpostavitvi delovanja Skupnosti za dogodek Evropska prestolnica kulture za leta 2005 do 2019 [1] in zlasti člena 2(3) Sklepa,

ob upoštevanju poročila žirije, ki so ga Evropski parlament, Svet in Komisija prejeli 1. oktobra 2002 –

SKLENIL:

Člen 1

Za Evropsko prestolnico kulture 2006 se določi mesto Patras.

Člen 2

Mesto Patras sprejme vse potrebne ukrepe za zagotovitev učinkovitega izvajanja členov 1 in 5 Sklepa št. 1419/1999/ES.

V Bruslju, 6. maja 2003

Za Svet

Predsednik

P. Efthymiou

[1] UL L 166, 1.7.1999, str. 1.

--------------------------------------------------
Odločba Komisije

z dne 27. februarja 2003

o določitvi šifrirnih standardov sestavnih delov in materialov za vozila v skladu z Direktivo 2000/53/ES Evropskega parlamenta in Sveta o izrabljenih vozilih

(notificirana pod dokumentarno številko K(2003) 620)

(Besedilo velja za EGP)

(2003/138/ES)

KOMISIJA EVROPSKIH SKUPNOSTI JE –

op upoštevanju Pogodbe o ustanovitvi Evropske skupnosti,

ob upoštevanju Direktive 2000/53/ES Evropskega parlamenta in Sveta z dne 18. septembra 2000 o izrabljenih vozilih [1] in zlasti člena 8(2) Direktive,

ob upoštevanju naslednjega:

(1) Po Direktivi 2000/53/ES mora Komisija določiti šifrirne standarde sestavnih delov in materialov, ki jih morajo uporabiti proizvajalci materiala in opreme, zlasti za lažjo identifikacijo tistih sestavnih delov in materialov, ki so primerni za ponovno uporabo in predelavo.

(2) Primerno je določiti nadaljnje šifrirne standarde na osnovi praktičnih izkušenj, pridobljenih pri ponovni uporabi in predelavi izrabljenih vozil.

(3) Ukrepi, predvideni v tej odločbi, so v skladu z mnenjem odbora iz člena 11 Direktive 2000/53/ES –

SPREJELA NASLEDNJO ODLOČBO:

Člen 1

Brez poseganja v člen 3(3) Direktive 2000/53/ES države članice sprejmejo potrebne ukrepe za zagotovitev, da bodo proizvajalci vozil po dogovoru s proizvajalci materiala in opreme uporabljali za označevanje in identifikacijo sestavnih delov in materialov vozil nomenklaturo ISO šifrirnih standardov za sestavne dele in material, navedeno v Prilogi k tej odločbi.

Člen 2

Ta odločba bo dve leti po njenem začetku veljavnosti pregledana na osnovi praktičnih izkušenj, pridobljenih pri ponovni uporabi in predelavi izrabljenih vozil, da bi po potrebi določili šifrirne standarde sestavnih delov in materialov za druge materiale.

Člen 3

Ta odločba se uporablja od 1. julija 2003.

Člen 4

Ta odločba je naslovljena na države članice.

V Bruslju, 27. februarja 2003

Za Komisijo

Margot Wallström

Članica Komisije

[1] UL L 269, 21.10.2000, str. 34.

--------------------------------------------------

PRILOGA

Za označevanje in identifikacijo plastičnih sestavnih delov in materialov za vozila z maso nad 100 gramov se uporablja naslednja nomenklatura:

- ISO 1043-1 plastične snovi – simboli in kratice strokovnih izrazov. Del 1: Osnovni polimeri in njihove posebne značilnosti.

- ISO 1043-2 plastične snovi – simboli in kratice strokovnih izrazov. Del 1: Polnila in materiali za ojačitev.

- ISO 11469 plastične snovi - generična identifikacija in označevanje plastičnih proizvodov.

Za označevanje in identifikacijo elastomernih sestavnih delov in materialov za vozila z maso nad 200 gramov se uporablja naslednja nomenklatura:

- ISO 1629 gume in lateksi – nomenklatura. To se ne uporablja za označevanje pnevmatik.

Simboli "<" ali ">", ki se uporabljajo v standardih ISO, se lahko zamenjajo z oklepaji.

--------------------------------------------------
Sklep Sveta

z dne 15. decembra 2003

o sklenitvi sporazuma v obliki izmenjave pisem v zvezi z začasno uporabo Protokola o spremembi četrtega Protokola, ki določa pogoje v zvezi z ribolovom, določene v Sporazumu o ribištvu med Evropsko gospodarsko skupnostjo na eni strani ter Vlado Danske in lokalno Vlado Grenlandije na drugi strani, glede določb za poskusno ribištvo in za program proračunske podpore

(2003/908/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 37, v povezavi s členom 300(2), prvi pododstavek Pogodbe,

ob upoštevanju predloga Komisije,

ob upoštevanju naslednjega:

(1) V skladu s členom 14 Sporazuma o ribištvu med Evropsko gospodarsko skupnostjo na eni strani in Vlado Danske ter lokalno Vlado Grenlandije na drugi strani [1], sta se obe pogodbenici posvetovali z namenom določiti spremembe, ki jih je treba opraviti na četrtem Protokolu o pogojih v zvezi z ribolovom, ki jih določa navedeni Sporazum.

(2) Kot rezultat teh pogajanj je bil dne 18. junija 2003 parafiran Protokol o pogojih v zvezi z ribolovom, ki jih določa Sporazum o ribolovu med Evropsko gospodarsko skupnostjo na eni strani ter Vlado Danske in lokalno Vlado Grenlandije na drugi strani.

(3) Protokol vsebuje določbe o poskusnem ribištvu, o katerem sta se pogodbenici dogovorili, da ga bosta uporabljali od 1. julija 2003. Pogodbenici sta zato parafirali Sporazum v obliki izmenjave pisem, ki določa začasno uporabo navedenih določb od 1. julija 2003, ter programa proračunske podpore za strukturno politiko v ribiškem sektorju na Grenlandiji. Sporazum v obliki izmenjave pisem ne določa začasne uporabe drugih določb Protokola, ki spreminja četrti Protokol. Sporazum v obliki izmenjave pisem je treba odobriti do zaključka potrebnih postopkov za sklenitev Protokola, ki spreminja četrti Protokol –

SKLENIL:

Člen 1

Sporazum v obliki izmenjave pisem v zvezi z začasno uporabo Protokola o spremembi Protokola o pogojih v zvezi z ribolovom, določenih v Sporazumu o ribištvu med Evropsko gospodarsko skupnostjo na eni strani ter Vlado Danske in lokalno Vlado Grenlandije na drugi strani, je za obdobje od 1. januarja 2004 do 31. decembra 2006, glede določb za poskusno ribištvo in programa proračunske podpore za strukturno politiko v ribiškem sektorju na Grenlandiji, v imenu Skupnosti odobren.

Besedili Sporazuma v obliki izmenjave pisem in Protokola o spremembi četrtega Protokola sta priloženi temu sklepu.

Člen 2

Predsednik Sveta je pooblaščen, da imenuje osebe, pooblaščene za podpis Sporazuma v obliki izmenjave pisem, ki zavezuje Skupnost.

V Bruslju, 15. decembra 2003

Za Svet

Predsednik

A. Marzano

[1] UL L 29, 1.2.1985, str. 9.

--------------------------------------------------
Odločba Komisije

z dne 22. maja 2003

o odobritvi odstopanja od Direktive Sveta 64/433/EGS Švedski in o določitvi enakih zdravstvenih pogojev, ki jih je treba upoštevati v zvezi z razkosavanjem svežega mesa

(notificirano pod dokumentarno številko K(2003)1635)

(Besedilo velja za EGP)

(2003/380/ES)

KOMISIJA EVROPSKIH SKUPNOSTI JE -

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 64/433/EGS z dne 26. junija 1964 o zdravstvenih pogojih za proizvodnjo in trženje svežega mesa [1], kakor je bila nazadnje spremenjena z Direktivo 95/23/ES [2], in zlasti člena 13 Direktive,

ob upoštevanju naslednjega:

(1) V skladu s členom 18(3) Direktive Sveta 72/462/EGS [3], kakor je bila nazadnje spremenjena z Uredbo (ES) št. 1452/2001 [4], je bila 28. januarja 1991 sprejeta odločba o dovolitvi toplega razkosavanja govejih in svinjskih trupov pod posebnimi pogoji v nekaterih obratih na Švedskem.

(2) Švedska je pristopila k Skupnosti 1. januarja 1995. Zato Direktiva 72/462/EGS ni več primerna pravna podlaga za odločbo, ki dovoljuje toplo razkosavanje. Zato je treba v okviru Direktive 64/433/EGS sprejeti novo odločbo.

(3) Švedski organi so v pismu z dne 15. julija 2002 Komisiji predstavili prošnjo za odstopanje od točke 46(d) Priloge I k Direktivi 64/433/EGS za razkosavanje svežega govejega in svinjskega mesa. V tej prošnji so predlagali zdravstvene pogoje, ki so enaki tistim, določenim v navedenem odstavku.

(4) Ukrepi iz te odločbe so v skladu z mnenjem Stalnega odbora za prehranjevalno verigo in zdravstveno varstvo živali -

SPREJELA NASLEDNJO ODLOČBO:

Člen 1

Ne glede na točko 46(d) Priloge I k Direktivi 64/433/EGS lahko Švedska odobri razkosavanje svežega govejega in svinjskega mesa pod pogoji, določenimi v Prilogi k tej odločbi.

Člen 2

Ta odločba je naslovljena na države članice.

V Bruslju, 22. maja 2003

Za Komisijo

David Byrne

Član Komisije

PRILOGA

Posebni pogoji za razkosavanje govejih in svinjskih trupov

1. Klavni trupi, ki izvirajo iz klavnic, se po hlajenju v hladilnicah, kjer je temperatura zraka pri izpuhih iz hladilnih teles taka, da se lahko trupi ohladijo na notranjo temperaturo 7 °C v 48 urah za goveje trupe in v 20 urah za svinjske trupe, prevažajo v prostore za razkosavanje, kjer temperatura ne presega 12 °C in ki se nahajajo v isti skupini zgradb kot hladilnice.

2. Meso se prenese v enem samem postopku.

3. Trupi se prinesejo v sobo za razkosavanje in izkostijo, preden se doseže notranja temperatura 7 °C, če se razkosavanje opravi v 48 urah po zakolu pri govejih trupih in v 20 urah pri svinjskih trupih.

4. Od časa, ko se meso prinese v sobo za razkosavanje, do časa, ko se zopet da v hlajenje, ne sme preteči več kot 60 minut.

5. Meso se takoj po razkosavanju in pakiranju prenese v ustrezne hladilnice.

[1] UL 121, 29.7.1964, str. 2012/64.

[2] UL L 243, 11.10.1995, str. 7.

[3] UL L 302, 31.12.1972, str. 28.

[4] UL L 198, 21.7.2001, str. 11.
Sklep Sveta

z dne 16. decembra 2002

o sklenitvi Sporazuma med Evropsko skupnostjo in Turško republiko o predhodnih sestavinah in kemijskih snoveh, ki se pogosto uporabljajo v nedovoljeni proizvodnji prepovedanih drog ali psihotropnih snoveh

(2003/155/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti, zlasti člena 113 v zvezi s prvim stavkom člena 300(2) in členom 300(4) te pogodbe,

ob upoštevanju predloga Komisije,

ob upoštevanju naslednjega:

(1) 5. aprila 2001 je Svet pooblastil Komisijo, da se s Turčijo pogaja o sporazumu o predhodnih sestavinah in kemijskih snoveh, ki se pogosto uporabljajo v nedovoljeni proizvodnji prepovedanih drog ali psihotropnih snovi, v nadaljevanju "Sporazum".

(2) Skupnost mora okrepiti nadzor pošiljanja predhodnih sestavin v Turčijo, glede na to, da se ponovno uvažajo v Skupnost v obliki heroina ali drugih psihotropnih snovi ali drog.

(3) Primerno je, da Svet pooblasti Komisijo, da v posvetu s posebnim odborom, ki ga imenuje Svet, v imenu Skupnosti potrdi spremembe, ki naj jih v skladu s Sporazumom sprejme Mešana komisija za spremljanje. To pooblastilo mora biti omejeno na spremembe prilog Sporazuma, če se nanašajo na snovi, ki so že zajete v zakonodaji Skupnosti o predhodnih sestavinah in kemijskih snoveh.

(4) Sporazum je treba odobriti –

SKLENIL:

Člen 1

S tem se v imenu Skupnosti odobri Sporazum med Evropsko skupnostjo in Turško republiko o predhodnih sestavinah in kemijskih snoveh, ki se pogosto uporabljajo v nedovoljeni proizvodnji prepovedanih drog ali psihotropnih snovi.

Besedilo Sporazuma je priloženo temu sklepu.

Člen 2

1. V Mešani skupini za spremljanje, ustanovljeni v skladu s členom 9 Sporazuma, Skupnost zastopa Komisija ob pomoči predstavnikov držav članic.

2. Komisija je pooblaščena, da v imenu Skupnosti odobri spremembe prilog k Sporazumu, ki jih sprejme Mešana skupina za spremljanje s postopkom, predpisanim v členu 10 Sporazuma.

Komisiji pri opravljanju te naloge pomaga poseben odbor, ki ga imenuje Svet in ki je zadolžen za pripravo skupnega stališča.

3. Pooblastilo iz odstavka 2 je omejeno na snovi, ki so že zajete v ustrezni zakonodaji Skupnosti o predhodnih sestavinah in kemijskih snoveh.

Člen 3

Ta sklep pooblašča predsednika Sveta, da imenuje osebe, pooblaščene za podpis Sporazuma.

Člen 4

Predsednik Sveta v imenu Skupnosti izvede izmenjavo instrumentov, predvideno v členu 12 Sporazuma [1].

Člen 5

Ta sklep se objavi v Uradnem listu Evropske unije.

V Bruslju, 16. decembra 2002

Za Svet

Predsednik

M. Fischer Boel

[1] Datum začetka veljavnosti sporazuma bo v Uradnem listu Evropske unije objavil Generalni sekretariat Sveta.

--------------------------------------------------
Sklep Sveta

z dne 22. januarja 2002

o podpisu in začasni uporabi Sporazuma med Evropsko skupnostjo in Laoško ljudsko demokratično republiko o trgovini s tekstilnimi izdelki, parafiranega v Bruslju dne 3. decembra 2001

(2003/46/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 133 v povezavi s prvim stavkom prvega pododstavka člena 300(2) Pogodbe,

ob upoštevanju predloga Komisije [1],

ob upoštevanju naslednjega:

(1) Komisija je v imenu Skupnosti s pogajanji uskladila Sporazum o trgovini s tekstilnimi izdelki z Laoško ljudsko demokratično republiko.

(2) Sporazum je bil parafiran 3. decembra 2001.

(3) Pod pogojem njegove morebitne poznejše sklenitve je treba Sporazum podpisati v imenu Skupnosti.

(4) Primerno je, da se sporazum začasno uporablja od 1. januarja 2002 do dokončanja postopkov, potrebnih za njegovo uradno sklenitev, na podlagi vzajemnosti –

SKLENIL:

Člen 1

Podpis Sporazuma med Evropsko skupnostjo in Laoško ljudsko demokratično republiko o trgovini s tekstilnimi izdelki se odobri v imenu Skupnosti, ob upoštevanju Sklepa Sveta glede sklenitve navedenega sporazuma.

Besedilo sporazuma je priloženo k temu sklepu.

Člen 2

Predsednik Sveta je s tem pooblaščen, da imenuje osebe, pooblaščene za podpis Sporazuma v imenu Skupnosti ob upoštevanju njegove sklenitve.

Člen 3

Na podlagi vzajemnosti se Sporazum začasno uporablja od 1. januarja 2002 do dokončanja postopkov, potrebnih za njegovo sklenitev.

V Bruslju, 22. januarja 2002

Za Svet

Predsednik

R. De Rato y Figaredo

[1] Predlog z dne 21. decembra 2000 (še ni objavljeno v Uradnem listu).

--------------------------------------------------